Sklep II DoR 421/2013
Datum: 2014-02-13T01:00:00.000+01:00
ecli: ECLI:SI:VSRS:2014:II.DOR.421.2013
opravilna_stevilka_ii_stopnje: VSM I Cp 1046/2013
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO - ZAVAROVALNO PRAVO
institut: dopuščena revizija - zavarovalna pogodba - sklenitev zavarovalne pogodbe - dolžnost prijavljanja - dolžnost zavarovalnice - dolžnost ukrepanja - namerno zamolčane okoliščine - prekluzivni rok

## Jedro

Revizija se dopusti glede vprašanja, ali je odločitev materialnopravno in procesnopravno pravilna.

## Izrek

Revizija se dopusti glede vprašanja, ali je odločitev materialnopravno in procesnopravno pravilna.

## Obrazložitev

1. Sodišče prve stopnje je tožbeni zahtevek zavrnilo, sodišče druge stopnje pa je takšno odločitev po zavrnitvi pritožbe tožnice potrdilo.

2. V predlogu za dopustitev revizije tožnica izpostavlja naslednja pravno pomembna vprašanja: - ali rok iz tretjega odstavka 932. člena OZ prične teči, ko zavarovalnica zazna okoliščine, ki šele kažejo, da bi lahko prišlo v fazi sklepanja zavarovalnih pogodb do neresnične prijave oz. zamolčanja bistvenih okoliščin ali takrat, ko zavarovalnica izve za vse relevantne okoliščine, ki kažejo, da je zavarovanec ob sklepanju zavarovalne pogodbe ravnal v nasprotju z določili 931. člena OZ oziroma da je namenoma neresnično prijavil ali namenoma zamolčal kakšno okoliščino takšne narave, da zavarovalnica ne bi sklenila pogodbe, če bi vedela za resnično stanje stvari (prvi odstavek 932. člen OZ); - ali zakon zavarovalnici nalaga, da potem, ko zazna okoliščine, ki šele kažejo na to, da bi lahko v fazi sklepanja zavarovanja prišlo do kršitve dolžnosti prijavljanja v smislu 931. oz. stanja iz 932/1 člena OZ, v trimesečnem roku iz tretjega odstavka 932. člena OZ opravi potrebne poizvedbe v smeri kršitve dolžnosti prijavljanja in poda notifikacijo; - ali določila prvega odstavka 935. člena OZ zavarovalnici nalagajo aktivno ravnanje v smeri kontroliranja podatkov, ki so jih zavarovalnici dali zavarovanci v fazi sklepanja zavarovanja; - ali je v zvezi z domnevno dolžnostjo ukrepanja v smislu 935. člena OZ dovoljena uporaba enomesečnega roka iz 933. člena OZ (točka 10. obrazložitve sodbe sodišča prve stopnje); - ali morajo stranke v postopku tudi v primeru t.i. materialnih prekluzivnih rokov podati ustrezno trditveno podlago (npr. o pričetku teka roka), oziroma ali mora tožena stranka tudi v primeru t.i. materialnih rokov v smislu 212. člena ZPP podati navedbe, s katerimi izpodbija navedbe in dokaze nasprotnika.

Kršitev določb pravdnega postopka pa je podana, ker je sodišče po „uradni dolžnosti“ ugotavljalo pretek prekluzivnega roka, čeprav toženec pravočasnosti tožničine notifikacije ni prerekal. 3. Predlog je utemeljen.

4. Vrhovno sodišče je ugotovilo, da so glede vprašanj, izpostavljenih v dovoljenem predlogu tožnice in sumarno zajetih v izreku tega sklepa, podani pogoji za dopustitev revizije iz prvega odstavka 367.a člena Zakona o pravdnem postopku in je zato v tako začrtanem obsegu revizijo dopustilo (tretji odstavek 367. c člena istega zakona).